Folketing
2006-11-09

Det vil altid være hensynet til barnet, der vejer tungest, hvis der er en konflikt mellem barnets og forældrenes interesser. Så min bedste vurdering er, at lovgivningen er, som den skal være med fokus på barnet, men også med handlemuligheder med hensyn til at kunne sætte ind. Det er jo sådan, at selv om forældrene ikke vil give deres samtykke, har kommunerne rigtig mange muligheder for at sætte ind, og det gælder faktisk hele spektret lige fra undersøgelser til anbringelse uden for hjemmet. Det er simpelt hen ikke rigtigt, når der bliver sagt, at der skal vandfaste beviser for, at barnet har været udsat for vold eller lignende. Det er nok, at der er en åbenbar risiko for, at det vil ske; så er der muligheder for at gribe ind. Det, at kommunerne kan bruge hele spektret, betyder, at man kan gå ud og lave de undersøgelser, som man finder er nødvendige, selv om forældrene ikke vil give deres samtykke til det.